- 90వేల మెగావాట్ల విద్యుదుత్పత్తే లక్ష్యం
- పిపిపిలో ప్రాజెక్టులు
- ఎన్‌టిపిసి ఛైర్మన్‌ అరుప్‌ రాయ్
               న్యూఢిల్లీ : దేశంలోనే అతిపెద్ద విద్యుత్‌ ఉత్పత్తి కంపెనీ ఎన్‌టిపిసి రానున్న పదేళ్లలో ఉత్పత్తి సామర్థ్యాన్ని రెట్టింపు చేయాలని లక్ష్యంగా పెట్టుకుంది. 90,000 మెగావాట్లకు చేరాలని నిర్దేశించుకున్నామని ఎన్‌టిపిసి ఛైర్మన్‌అండ్‌ మేనేజింగ్‌ డైరెక్టర్‌ అరుప్‌ రాయ్  చౌదరీ తెలిపారు. ప్రస్తుతం ఈ కంపెనీ 44,398 మెగావాట్ల విద్యుత్‌ ఉత్పత్తి సామర్థ్యం కలిగి ఉంది. ఇందులో గత నాలుగున్నరేళ్లలోనే ఏకంగా 12,115 మెగావాట్లు లేదా 27 శాతం అదనపు విద్యుత్‌ను జోడించింది. ప్రస్తుతం మరో 23,000 మెగావాట్లు నిర్మాణంలో ఉందని చౌదరీ తెలిపారు. వచ్చే ఐదేళ్లలో ఈ విద్యుత్‌ అందుబాటులోకి రానుందన్నారు. మరో 15,000 మెగావాట్ల విద్యుత్‌ ఏడేళ్లలో ఉత్పత్తిలోకి రానుందన్నారు. మిగితా 8,000 మెగావాట్ల విద్యుత్‌ ప్రణాళికలో ఉందన్నారు. ఎన్‌టిపిసి గరిష్టంగా బొగ్గు ఆధారిత విద్యుత్‌ను అందిస్తుందన్నారు. భవిష్యత్తులో సోలార్‌ విద్యుత్‌పై దృష్టి కేంద్రీకరిస్తున్నామని రాయ్  తెలిపారు. విద్యుత్‌ ప్రాజెక్టుల ఏర్పాటులో కొన్ని సవాళ్ళు ఎదురవుతున్నాయన్నారు. భూసేకరణ, కనెక్టివిటి, జాతీయ, ప్రాంతీయా ట్రాన్స్‌మిషన్‌ ఇబ్బందులున్నాయని చెప్పారు. గతేడాది ఆంధ్రప్రదేశ్‌ ప్రభుత్వంతో 1,000 మెగావాట్ల సోలార్‌ విద్యుత్‌పై ఒప్పందం కుదుర్చుకుందన్నారు.తొలుత సోలార్‌ విద్యుత్‌పై రాబడి కూడా తక్కువగా ఉంటుందని చౌదరి అన్నారు. దేశంలో అతిపెద్ద విద్యుత్‌ ఉత్పత్తిదారుగా ఎన్‌టిపిసి ఉంది, ఈ నేపధ్యంలో సోలార్‌ విద్యుత్‌ను తప్పనిసరిగా అందించాల్సిన బాధ్యత కూడా మాపై ఉందన్నారు. ప్రభుత్వ, ప్రయివేటు భాగస్వామ్య విద్యుత్‌ ఉత్పత్తిపై ఎన్‌టిపిసి దృష్టి సారిస్తుందన్నారు. దీని కోసం జార్ఖండ్‌, మధ్యప్రదేశ్‌లో ఈ ప్రాజెక్టులపై పరిశీలన చేస్తున్నామన్నారు. పిపిపి ప్రాజెక్టులపై ఎల్‌అండ్‌టి, షాపూర్జి పల్లొంజీ గ్రూపు కంపెనీలతో చర్చలు జరుగుతున్నాయని చెప్పారు.
మీ స్నేహితులకు రికమెండ్ చెయ్యండి